དེ་ནས་དཔལ་འབྱོར་བཀའ་བློན་ཀརྨ་ཡེ་ཤེས་མཆོག་གིས་མཚམས་འདྲི་དང་སྦྲགས་དགའ་བསུའི་གསུང་བཤད་གནང་དོན།དེ་རིང་གི་ཚོགས་འདུ་འདི་བཀའ་ཤག་གིས་ལམ་སྟོན་གཞིར་བཟུང་དཔལ་འབྱོར་ལས་ཁུངས་ངོས་ནས་ཆེད་མངགས་བརྗོད་གཞི་གཙོ་བོ་བཞི་སྟེ།དང་པོ།བོད་ཀྱི་རིག་གཞུང་མི་ཉམས་རྒྱུན་འཛིན་ཇི་ལྟར་བྱེད་དགོས་པ།གཉིས་པ་ཤེས་ཡོན་གོང་སྤེལ་ཇི་ལྟར་གཏོང་དགོས་པ།གསུམ་པ།བོད་པའི་སྤྱི་ཚོགས་ཀྱི་འཕྲོད་བསྟེན་ཐོག་ངོ་ཚོས་འགན་ཇི་ལྟར་འཁྱེར་དགོས་པ།བཞི་པ།སྤྱི་ཚོགས་འཚོ་རྟེན།སྤྱི་ཚོགས་ཀྱི་དཔལ་འབྱོར་ཟེར་གྱི་ཡོད་ནའང་འདྲ།སྤྱི་ཚོགས་སྲ་བརྟན་བཅས་བརྗོད་གཞི་གཙོ་བོ་བཞིའི་ཐོག་བཀའ་ཤག་གིས་ལམ་སྟོན་ཕེབས་པ་ནང་བཞིན་གོ་སྒྲིག་ཞུ་ཁུལ་རེད།དེའི་ནང་ང་ཚོས་སྔ་ས་ནས་བརྗོད་གཞི་བཞིའི་ཐོག་རྒྱབ་ལྗོངས་ཡིག་ཆ་དེ་དག་མཁས་དབང་དང་འབྲེལ་ཡོད་ལྷན་ཁང་ཁག་ཚང་མ་དང་གོ་བསྡུར་བྱས་པའི་ཐོག་ནས་རྒྱབ་ལྗོངས་ཡིག་ཆ་བཟོས་པ་དང་།དེ་དང་ཕྱོགས་མཚུངས་བོད་ཡིག་ནང་སྒྱུར་རྒྱུའི་འབད་བརྩོན་ཞུས་ནས་གང་ཐུབ་ནོར་འཁྲུལ་མི་བྱུང་བའི་འབད་བརྩོན་ཞུས་ཡོད།འོན་ཀྱང་མིའི་ལས་ཀ་མིས་བྱེད་ཀྱི་ཡོད་སྟབས།སྐབས་རེ་དག་ཆ་དང་ཚིག་རེ་གཉིས་ནོར་འཁྲུལ་ཡོང་སྲིད་པ་དེ་དག་ཆེད་མངགས་ནོར་འཁྲུལ་བཏང་བ་མིན།ཡིག་ཆ་ཚང་མ་གང་ཐུབ་ཨིན་བོད་ཤན་སྦྱར་ཡོང་རྒྱུའི་འབད་བརྩོན་གཙོ་བོ་འགན་ཁུར་ནས་བྱས་ཡོད་ཞུ་རྒྱུ་ཡིན།